Siimu sild

Siimu sild on sild Pärnus üle Sauga jõe. Sild ühendab Ülejõel asuvat J. V. Jannseni tänavat Vana-Pärnus asuva Haapsalu maanteega. Esimene püsisild avati ametlikult 6. augustil 1937. See õhiti 1944. aasta septembris. Praegune Siimu sild valmis 1958. aastal. Nimi Siimu sild on saanud nime Vana-Pärnus silla juures asunud Siimu kõrtsi järgi. Silda on nimetatud ka Vana-Pärnu sillaks. Ajalugu Siimu silla asukohas Sauga jõe suudmes oli enne püsisilla valmimist ujuvsild. Ühe käsitluse järgi rajati see umbes samal ajal Pärnu linna Nahksillaga 19. sajandi alguses, teise järgi mõnikümmend aastat hiljem. Ujuvsild ühendas Vana-Pärnut Pärnu Ülejõe eeslinnaga ja oli kasutusel üle saja aasta. Enne püsivate sildade rajamist kulges liiklus Pärnust Tallinna ja Läänemaa poole läbi Vana-Pärnu. Pärnust väljuti Tallinna väravast ning jõe suudmealal mindi üle vee parve või paadiga. Mõõna ajal sõideti madalast jõesuudmest läbi ka hobuse ja vankriga. Püsisilla ehitamine Sauga jõe suudmesse tõusis päevakorda koos Pärnu Suursilla rajamise kavaga. 1934. aastal võeti Siimu silla ehitus Eesti sildade ehituskavva ja tööd algasid 1935. aasta oktoobris. Silla projekti koostas insener Nikolai Leyden. Raudbetoonist kaarsild valmis 1937. aasta jaanuaris. Seda on peetud esimeseks kaarsillaks Eestis. Sild avati ametlikult 6. augustil 1937. Avamisel lõikas lindi läbi sotsiaalminister ja Pärnu endine linnapea Oskar Kask. Siimu silla kandejõudu prooviti 1937. aastal veoautode, teehöövlite ja teerullidega. Katsetus jäädvustati ringvaatefilmis „Siimu silla kandejõu proovimine Pärnus”. Silla õhkisid taganevad Saksa väed 1944. aasta septembris, samal ajal hävitati ka Pärnu Suursild. Pärast silla purustamist rajati Sauga jõele taas ajutine puidust ujuvsild. Praegune, hävinud sillaga sarnane Siimu sild valmis 1958. aastal. Sild on jätkuvalt üks tähtsamaid ühendusi Vana-Pärnu ja Ülejõe vahel. Galerii Vaata ka Pärnu sillad Sauga sild Vana-Pärnu jalakäijate sild Suursild (Pärnu) Viited